LidanRubinov/Halacha-QA huggingface dataset:
שאלה: אכילת חלב יחד עם דגים: רציתי לדעת מדוע לדעת הספרדים אסור לאכול דגים ומוצרי חלב?!
תשובה: בב"י בסימן פ"ז סעיף א' כתב: דמכל מקום אין לאכול דגים בחלב מפני הסכנה. וכתב הט"ז שהוא טעות סופר, וצ"ל: דגים עם בשר. וכ"כ הש"ך שהוא טעות וכל יומא נהגינן הכי לבשל דגים בחלב ולאכול. וכ"כ הפר"ח. וראה בכנסת הגדולה שכתב בשם שארית יהודה דגם דגים בחלב יש סכנה (בשם רופאים מומחים). וכ"כ הבית לחם יהודה, והוסיף דזהו רק בחלב, אבל בחמאה או שומן בחלב- אין בהם סכנה. אמנם הרבינו בחיי כתב שיש סכנה גמורה בדג אפילו עם גבינה. וכתב הפתחי תשובה ו : ונ"ל דהאידנא שכל העולם מבשלים, גם עם חלב שרי, דכיון דדשו ביה רבים וכו'. וכתב ע"ז כף החיים דנראה דאין כל אויר המקומות שוים וגם לא כל הטבעים של בני אדם שוים, וסכנתא חמירא מאיסורא. ולכן יש להחמיר ורק בחמאה יש להכשיר. ובספר בן איש חי כתב: דגים בחלב מותר אפילו מדרבנן, מיהו יש בהם סכנת חולי ולכך אסור לאוכלם. וה"ה לאכול דגים עם גבינה יש סכנת חולי. אבל דגים בחמאה- יש מן האחרונים שכתבו דאין חשש חולי בזה, ויש שכתבו דאיכא חשש חולי, ושומר נפשו ירחק ויזהר, דהא אפילו הרב פחד יצחק, שהיה רופא גדול ונראה לו דאין בזה נזק, נמנע מלאכול. ופה עירנו בגדד אין מטגנים דגים בחמאה דחוששין החשש הנזכר. והגר"ע יוסף כתב: יש להימנע מלאכול דגים בחלב או עם גבינה משום חשש סכנה. אבל הנוהגים לאכול דגים בחמאה- רשאים להישאר במנהגם. ויוצאי אשכנז נוהגים להקל בכל זה ויש להם ע"מ שיסמוכו, ונהרא נהרא ופשטיה. הרב רואי מרגלית
שאלה: דיני תפילה לנשים: ברצוני לשאול את כבוד הרב מס שאלות בנושא התפילה(אני משתדלת ללכת לפי פסקי הרב מרדכי אליהו שליט"א): 1.אני משתדלת להתפלל 2 תפילות ביום, שחרית ומנחה. בבוקר לעיתים אני נורא ממהרת וגם חשה שלא בטוב ולכן גם התפלה שלי נעשת לא בכוונה, רציתי לשאול את כבוד הרב, אילו חלקים שבתפילה הן חובה ואומר אותם לפני שאוכל לעבוד או לאכול ואילו הם החלקים שאוכל לומר אותם במשך היום ללא הגבלה של זמן. 2. בימי שישי לפעמים אני לא מספיקה להתפלל תפילת מנחה. האם אוכל להשלים אותה ע"י אמירת תפילת ערבית של שבת פעמים?
תשובה: 1. סיכום דיני תפילה לנשים בקיצור: כשהאישה מחליטה להתפלל שחרית מנחה וכד' בהלכות מסוימות היא חייבת להתפלל כמו שתיקנו זאת לגברים. עדיף לבחור זמן שהאישה נמצאת בישוב הדעת. ולכן אישה הממהרת בבוקר תתפלל אחצ"ה בנחת. בכל מקרה אישה תקפיד להכריז לפני שהיא מתחילה להוסיף בתפילתה שהיא עושה זאת בלי נדר. אישה שאין לה זמן סדר העדיפיות הוא כדלהלן:  בכל חלק הוזכר עד מתי ניתן לאומרו  תפילת שמנה עשרה   עד סוף שליש היום. ברכת אמת ויציב בסמוך לתפילת שמנה עשרה   עד שליש היום ברכות השחר   כל היום ברכות התורה   כל היום פסוק ראשון של קריאת שמע עם בשכמל"ו   עד רבע היום מוסף   כל היום פרשה ראשונה של שמע   רבע היום פסוקי דזמרא   ברוך שאמר אשרי וישתבח  שליש היום פסוקי דזמרא במילואם  שליש היום הלל  כל היום שלוש פרשיות של שמע עם ברכות לפניה  רבע היום  אין חשיבות לסדר האמירה חוץ מלגבי פסוקי דזמרא שיש לאומרה לפני שמנה עשרה ולגבי ברכת גאל ישראל שלכתחילה יש לאומרה לפני תפילת שמנה עשרה  2. אי אפשר מראש לדלג על תפילה אפילו אם ברצונך להתפלל ערבית פעמיים. המלצתי שתעשי התרת נדרים ותקבלי על עצמך שתי תפילות שמנה עשרה בכל יום. במשך השבוע תתפללי שחרית ומנחה. וביום שישי תתפללי שחרית וערבית. ובשורות טובות.
שאלה: "לא ילבש" בתפילין: האם בת שמניחה תפילין היום עוברת ב"לא ילבש", או כיוון שמותר לנשים להניח אף אם לא נהגו כלל אז אין דין "לא ילבש"?
תשובה: נשים לא נהגו להניח תפילין. יש להן מצוות רבות מלבד תפילין. הלכך יש כאן גם "לא ילבש".
שאלה: שמירת ספרים: ראובן צריך להחזיר לשמעון את הספרים שלו שהופקדו בידיו. ראובן בא אל יוסף ונותן לו את הספרים של שמעון ואומר לו שהוא (יוסף) יביא לשמעון את הספרים. יוסף מתנגד מניח את הספרים על השולחן ואומר לראובן שהוא לא מוכן לכך ומוסיף: "אינני אחראי על ספריו של שמעון, אתה ראובן תחזיר לשמעון את ספריו, אתה אחראי עליהם". ויוסף הלך. ראובן לא שם לב שהספרים של שמעון על השולחן (מפני שדיבר עם פלוני) ושכח לקחת אותם. ומסתבר שהספרים נלקחו ע"י אדם תמים או לא. מי אשם בסיפור הנ"ל? ראובן או יוסף.
תשובה: מהתיאור עולה שיוסף הודיע מראש שאינו מקבל שום אחריות, ואינו נעשה שומר בעל כרחו, ורשאי היה להניח את הספרים שהאחריות כולה על ראובן.(אגב: גם אם יוסף היה מקבל אחריות לא היתה האחריות יורדת מראובן בדרך כלל, ואפשר היה לבוא בתביעה לשניהם).
שאלה: בישולי עכו"ם בטחינה - דעת הרב אליהו: הגיע לאוזני שמועה בשם הרב מרדכי אליהו שליט"א שיש בעיית כשרות ארצית בחומוס וטחינה ויש להמנע מלאכלם האם זה נכון?
תשובה: בטחינה ובחלבה ישנה בעיה חמורה של בישולי גויים בגלל שלא מעט מהמפעלים המייצרים טחינה, חלבה ושומשום קלוי משתמשים בגוי שמפעיל את מערכת הקליה של השומשום וכן מכניס את השומשום לקליה בתנור ויש בזה איסור בישולי גויים. ערכתי ביקור במפעל רושדי בואדי ערה ליד אום אל פאחם ושם הוסבר לי שגויים מפעילים את מערכת הקליה של השומשום על כל שלביה, כמו כן מצאתי שם שהשורש המבושל לצורך יצור החלבה ומהוה מרכיב חיוני מאוד בחלבה גם הוא מבושל על ידי גויים. מכיוון שסברתי שיש בעיה של בשולי גויים ערכתי בירור עם בד"ץ העדה החרדית (שנותנים הכשר לטחינה ולחלבה זו). קיבלתי תשובה בכתב של ועד הכשרות של הבד"ץ שאין בעיה של בישולי גויים כיוון ששומשום נאכל כמות שהוא חי. פניתי עם התשובה הכתובה של הבד"ץ למו"ר הרב מרדכי אליהו שליט"א והוא פסק שיש איסור של בישולי גויים גם בטחינה וגם בחלבה והאיסור הוא לספרדים ולאשכנזים כיוון ששומשום אינו נאכל חי אלא ע"י הדחק ולכן חל עליו איסור בישולי גויים והשורש גם הוא אסור משום בישולי גויים. ישנם מפעלים נוספים המייצרים חלבה וטחינה בהשגחת בד"ץ העדה החרדית ובכולם אם גוי מפעיל את מערכת הקליה והכנסת השומשום לתנור וכן אם גוי מבשל את השורש הרי שהם אסורים משום בשולי גויים לשיטת מו"ר הרב מרדכי אליהו שליט"א שפסקיו מקובלים על ציבורים וקהילות רבות בישראל. הבעיה של בישולי גויים קיימת גם בחומוס שמערבבים בו טחינה כזו וכן בסלטים וכן במאפים ובעוגות שמוסיפים בהם טחינה או חלבה שיש בהם בשולי גויים. אני מקווה שהבדצי"ם יקבלו עליהם את פסיקתו של מו"ר הרה"ג הראשל"צ הרב מרדכי אליהו שליט"א אבל עד אז יש בעיה עם כל המוצרים של טחינה, חלבה וסומסום קלוי. בימים אלה אנו שוקדים ובודקים אפשרות להשגחה מיוחדת שתינתן על בישול ישראל לכל המוצרים האלה שיש בהם מתוצרת שומשום טחינה או חלבה וכן למוצרים אחרים. הרב דוד לחיאני - רב בית החולים זיו בצפת. לתשובת הרב זלמן מלמד. לתשובת הרב דב ליאור.
שאלה: ארץ ישראל כאמצעי?: אדמת ארץ ישראל הגשמית הינה אמצעי לעבודת ה ולא מטרה בפני עצמה. נראה כי הציונות הדתית הפכה את האמצעי למטרה. כאשר נותנים את כל תשומת הלב לאמצעי לבסוף שוכחים את המטרה. השפחה כי תירש גבירתה?
תשובה: ארץ ישראל אינה אמצעי. ככל מצוה שהיא מטרה ואינה אמצעי למצוות אחרות כך מצות ישוב ארץ ישראל. וכמו מצות ציצית ותפילין שאם אדם לבוש בהם הוא מקיים מצוה ואין הם אמצעים לתפילה. ואם הוא קורא קריאת שמע ומתפלל כשהוא לבוש בהם זו קבלת מלכות שמים שלמה אך הם אינם אמצעים. כך ישיבת ארץ ישראל היא כשעצמה מצוה גדולה ששקולה ככל המצות. וכאשר אדם מקיים מצות בארץ ישראל יש להם ערך גדול לאין ערוך מהמצוות שהא מקיים בחוץ לארץ. ארץ ישראל מעלתה אינה בגלל המצוות התלויות בה אלא אדרבא בגלל מעלתה יש בה מצוות שאינם בחוץ לארץ. המצוות תלויות בארץ בגלל קדושתה. הציונות הדתית שואפת לקיום כל התורה בשלמות בארץ ישראל ואין היא מוותרת ח"ו על אף מצוה בתורה. וגם לא על מצות ישוב ארץ ישראל שהיא גדולה מאד מאד כפי שמאריך בזה הרמב"ן בפרשת "אחרי מות" ע"ש.
שאלה: גיור תינוק מאם לא יהודיה: רציתי לדעת מה לעשות לגבי בחור יהודי שיצא עם בחורה רוסיה ולא ידע שהיא גויה, וכעת לצערנו היא בהריון ולא מעוניינת לעבור גיור, מה לגבי התינוק ומה התהליך שעליו לעבור על מנת שיהיה יהודי כשר?
תשובה: אם היא לא מעוניינת להתגייר, מבחינה הלכתית אין מה לעשות, והבן לא נקרא בנו מבחינת ההלכה.
שאלה: רשתות של תנור: האם צריך רשתות (שעליהן שמים את התבנית) נפרדות לבשר וחלב בתנור חד תאי? האם אפשר לשים על אותה רשת נייר כסף נפרד לאפיה בשרית וחלבית? אם לא, האם צריך להכשיר רשתות שנאפו עליהן מאכלים בשריים וחלבים, בין אם היה עליהן נייר כסף ובין אם לאו?
תשובה: אם הרשתות נקיות ויבשות אין צורך להחליף.
שאלה: הורדת איפור בשבת: האם מותר להתאפר לפני כניסת השבת ולהסיר אותו עם סבון נוזלי ומים לאחר כניסת השבת?
תשובה: רק עם סבון נוזלי לא עם סבון מוצק (לספרדים מותר גם בסבון מוצק).
שאלה: מדיח כלים לבשר וחלב: מהם התנאים שצריכים להתקיים במדיח כלים על מנת להדיח בו כלים בשריים וחלביים, מה דינם של סטים שלמים של כלים מחרס (גם בשריים וגם חלביים) שהודחו באותו מדיח ללא קיום התנאים הנ"ל? מה דינו של המדיח? האם אפשר להכשיר את הרשת והמסננת או צריך לקנות שתיים חדשות?האם יש הבדל בין ספרדים לאשכנזים בנדון? (אם איני טועה, שמעתי פעם שהגר"ע יוסף התייחס להמשך שימוש בכלי חרס. איני זוכרת באיזה מקרה היה מדובר ואיני בטוחה שזה היה קשור להדחת כלים, אבל ההתייחסות נגעה לכך שמדובר בסט שלם ולא בצלחת בודדת)
תשובה: יש צורך ברשתות ומסננות נפרדות ולהדיח הדחת סרק בין שטיפה לשטיפה.
שאלה: דירה בארץ ישראל: האם יש איסור למכור נדל"ן בישראל לגוי ("בל תחנם")? האם יש מצווה ליהודי לקנות קרקע או דירה בארץ ("יישוב הארץ")? מה הדין אם מישהו רוצה למכור דירה לזוג נשוי, נישואי תערובת. האם זו עבירה, כיוון שהמוכר מוכר לגוי, או מכיוון שהוא מוכר גם ליהודי, הוא עוזר לחברו לקיים את מצוות יישוב הארץ?
תשובה: התורה אוסרת מכירת דירה לגוי בארץ ישראל, שנאמר: "לא תחנם"-לא תתן להם חניה בקרקע. שכתבו הפוסקים שזה דוקא אם הוא עובד עבודה-זרה. ולכן יש אומרים שאין איסור למכור דירה לישמעאלי, מכיוון שהרמב"ם פסק שאינם עובדי עבודה-זרה, מפני שמאמינים בא-ל אחד. אבל החזון-אי"ש חולק על זה וסובר, שמכיוון שנפסק בשו"ת הרדב"ז שאם מחייבים יהודי להאמין בדת המוסלמים, הוא חייב למסור את נפשו על זה, הרי שהמוסלמי נחשב כמי שעובד עבודה-זרה לענין זה. וכותב הנצי"ב מוולאז'ין בפירושו לתורה (פרשת בהר), שאדם מישראל שנאלץ למכור את ביתו לגוי, אפילו שאינו עובד עבודה-זרה, יש מצוה על המשפחה לגאול את הבית. ואם אין ביכולת המשפחה לעשות זאת, יש מצוה על כלל ישראל לגאול את הקרקע. ובגמרא התירו אמירה לנכרי באיסור דאורייתא, ומביאים את הדוגמא של קנין קרקע מיד גוי בארץ ישראל, שמותר לומר לגוי לכתוב את שטר המכירה. וכותב הרמב"ן בחידושיו (פר' ר' אליעזר דמילה), שאין ללמוד ממצוה זו על שאר מצוות התורה, שמצוה זו היא תועלת לכלל ישראל שלא תחרב הארץ. מדבריו משמע שעצם המכירה לגוי זה כבר בכלל "שלא תחרב הארץ". ומסיבה זו אסור למכור אפילו למי שנשוי בנישואי תערובת.
שאלה: ברכת הגומל לאחר ניתוח: בננו עבר לפני יומיים ניתוח בקע מפסעתי. הניתוח בוצע בהרדמה מלאה, תוך כדי פתיחת הבטן. כרגע הוא בשלבי החלמה ראשוניים מהניתוח. שאלותינו הן: א. האם אחרי הרדמה מלאה יש לברך הגומל? ב. אם כן - באיזה שלב של ההחלמה יש לברך ברכה זו?
תשובה: אחרי הרדמה מלאה וניתוח צריך לברך הגומל (לדעת הספרדים רק אם החולה שכב במיטה כמה ימים. יש להניח שניתוח כזה מחייב שכיבה כזאת). את הברכה מברכים לאחר הוצאת התפרים כשהחולה כבר מתהלך על רגליו. ברכה זו מברך אדם רק מגיל בר מצוה, ילד קטן אינו מברך הגומל וגם לא מברכים עבורו, אך מן הראוי להרים תרומה לצדקה תוך כדי עליה לתורה (קטן יכול לעלות למפטיר או לגלילה) או גם בלעדיה.
שאלה: איום על ערבים בשבת : קבוצת ערבים לא חמושים הגיע לישוב לגזול תבואה בשבת, האם מותר לבוא עם נשקים ולאיים עליהם?
תשובה: הדבר מותר, וזה דומה למקרה המוזכר בגמרא, שגוים הבאים ליישובי ספר אפילו על עסקי קש ותבן, יוצאים עליהם בשבת.
שאלה: טעות בספירת העומר: ספרתי אתמול ספירת העומר אך לא מניתי את מספר הימים נכון האם עלי להפסיק לספור?
תשובה: ספירה משמעותה אמירת מספר מדויק. טעות במספר הימים אינה מאפשרת עוד המשך הספירה משתתף בצערך.
שאלה: ברכת חלב עם קורנפלקס: מה מברכים על חלב סויה עם קורנפלקס?
תשובה: שהכל.
שאלה: מעמעם חשמל ביום טוב: בשיחה עם חברים עלתה השאלה, אם מותר להשתמש במפסק מעמעם (dimmer) לאור ביום טוב, שהרי אין מדובר בניתוק או חיבור של זרם אלא רק בשנוי מצב. האם הפעולה דומה להעברה מאש לאש? אם לא, למה?
תשובה: צריך לברר היטב אצל מומחה גדול מה הפעולה החשמלית שנעשית.
שאלה: חלקים מא"י שהממשלה נותנת לערבים: אם הממשלה ח"ו תתן חלק מהארץ, האם זה עדיין חלק מארץ ישראל?
תשובה: : ארץ ישראל היא בעלת סגולה וקדושה גם כשאין שלטון יהודי עליה. המצווה לכבוש את הארץ מוטלת עלינו דווקא כשאנו עדיין לא מחזיקי בארץ. אם כן ודאי שיש שם ארץ ישראל גם כשעם ישראל לא שולט על הארץ. לגבי קדושת ארץ ישראל לענין חיוב במצוות התלויות בארץ נחלקו האם זה תלוי בכך שישראל עדיין יושבים בה או שקידשה שנתקדשה ארץ ישראל קידשה לדורות גם כשעם ישראל גלו ממנה. לגבי קדושה זו נפסק שגבולות הארץ שהיו בימי בית שני בעליית גולי בבל הם קדושים גם לענין מצוות אפילו כשגלינו מארצנו. בדורינו שחזרנו לחלקים שהם מעבר לגולי בבל יש הסוברים ששוב נתקדשה ארץ ישראל על ידי הביאה השלישית. בעז"ה הממשלה לא תיתן מארץ ה' שהרי זו לא בסמכותה זו הרי ארץ ה'. וגם אם ח"ו היא תיתן הקב"ה ימצא את הדרך להחזיר אותה לעם ישראל בפרק זמן קצר. בברכת ה' עוז לעמו יתן.
שאלה: פיצויים על ביטול אירוסין: מה הדין לגבי בחור עמו התארסתי והחליט לבטל את החתונה. אני שואלת לגבי כספים שהוצאתי על מסיבת האירוסין עצמה והמקדמה ששילמתי על האולם לחתונה (האולם אינו מוכן להחזיר את הכסף). כמו כן קניתי לו פלאפון כשהייתי בטוחה שאנחנו מתחתנים ועדיין משלמת עליו ת חודשי לעוד שנתיים וחצי ושילמתי כבר על שמלת הכלה (שעכשיו לא אשתמש בה). מה עניין הכתב מחילה שאמרו לי שהוא צריך לתת לי? האם יש לו עיכוב להתחתן אם לא מחלתי?
תשובה: הכלל הוא שהוא צריך לפצות את המשפחה של הכלה על ההוצאות שלה בנושאים הקשורים לחתונה, ולכן יפצה על מסיבת האירוסין, יפצה על המקדמה, יחזיר את הפלאפון וכן הלאה. יפצה פירושו שהוא חייב להחזיר את הכסף. לגבי כתב מחילה, נוהגים שנותנים כתב שבו כותבים שאין תרעומת אחד על השני, אבל זה לא פוטר אותו מלשלם.
שאלה: דובדבנים: האם בדובדבנים טריים שנמכרים בשוק יש חשש ערלה? האם הם מיובאים? האם רוב הנטיעות בארץ עברו את שנות ערלה?
תשובה: א. הדובדבנים והגודגדנים הנמכרים בשוק, מקורם מהארץ, בגוש עציון, דרום הר חברון, עפרה, רמת הגולן. ב. יש להבחין בין דובדבנים (החמוץ) שהוא פרי קטן יותר לבין הגודגדן המתוק. ג. בגודגדן אין כלל בעיה של ערלה. בדובדבן כמעט ואין בעיה מלבד זן אחד שנותן פרי מוקדם. אך כיוון שהכמויות מזן זה קטנות, לכן נראה שאפשר לקנות בשוק ולא לחשוש לאיסור ערלה. את המידע הנ"ל קבלתי מאג' מיכאל קורצווייל מהרה"ר. ב ובברכת התורה והארץ, יואל פרידמן
שאלה: תגובות באינטרנט - המשך: רציתי לשאול בהמשך לשאלה שנענתה ע"י הרב על "תגובות באינטרנט" אם יש בהם משום לה"ר כשכותבים לה"ר על פוליטיקאים. מדוע הרב ענה שמותר כיוון שזה ידוע לכל, הלא ה חפץ חיים כותב שגם לה"ר שידוע לכל אסור לספרו?
תשובה: עיין חפץ חיים כלל ב. בפוליטיקאים יש נימוק נוסף. מכיון שאנו בוחרים בהם כנציגינו לשאלות גורליות עלינו לדעת את כל הנחוץ לנו על עמדותיהם ורמתם המוסרית. דברים אישיים שאינם רלבנטיים לתפקידם הם אכן רכילות אסורה.
שאלה: שימוש בדוד שמש לצורך קטן: האם מותר לרחוץ תינוק בן שנתיים בשבת על ידי מים חמים שחוממו בשבת על ידי דוד שמש.
תשובה: הספרדים והגר"ש אויערבך התירו להשתמש בדוד שמש בשבת לכולם, ואף המחמירים כפוסקים האוסרים, יש מהם שמקילים כשמדובר בתינוק שליכלך ולכן אפשר להקל בענין. הרב רואי מרגלית.
שאלה: מותר אסור לפני ברכות השחר: האם מותר להתקלח קודם ברכות השחר? האם מותר לברך בורא מיני בשמים (על קרם גוף) לפני ברכות השחר?
תשובה: מי שמלוכלך ומזיע - מותר כי הדבר לצורך התפילה. על קרם גוף לא מברכים.
שאלה: שירה מעורבת?: בישוב שלנו מתקיימים ערבי שירה מעורבים מדי מס חודשים (בהשתתפות יותר מאישה אחת). באופן אישי הייתי מאוד מעוניינת להשתתף אך בעלי אוסר זאת מכל וכל. האם יש דרך להקל ולהשתתף בערב כזה? אם כן, האם גם לבעלי מותר? יש לציין שאנשים הנחשבים יראי שמיים משתתפים. האם יש להם על מה לסמוך?
תשובה: איני יודע אם אפשר לומר כי יש כאן איסור גמור כאשר לא שומעים ממש את קול הנשים. אך אין זה מהודר לאיש להשתתף בזה. ואשה אם תשיר בקול נמוך שלא נשמע לגברים אין בזה איסור. ואם לה חשוב להשתתף לא הייתי מונע זאת ממנה.
שאלה: שבת בר-מצוה בשבת חזון: השנה חל ט באב ביום ראשון, תאריך בר המצווה של בני חל בח אב, שבת "חזון". האם אפשר לקיים את העליה לתורה בשבת "חזון" והאם אפשר לעלות את הבר מצוה למפטיר?
תשובה: בשבת ח' מנ"א הוא יום הבר מצוה ולכן עליו לעלות לתורה בשבת זו. באשר למפטיר אם יש רב במקום יש נוהגים שהרב קורא את ההפטרה א"כ יש להתיעץ עם הרב מה לעשות. אם אין רב בר המצוה יכול לקרוא את ההפטרה בתנאי שהוא מסוגל לקרוא אותה נכון בטעמים המתאימים ובלחילופין שבין נעימת איכה לנעימה הרגילה. אם הנער לא מסוגל לכך אפשר לתת לו הפטרה בשבת אחרת אך מ"מ עליו לעלות לתורה בשבת חזון.
שאלה: ברכת העץ על שוקולד - המשך: הרב פסק כי על שוקולד מברכים "בורא פרי העץ", הרב גם פסק שעל במבה מברכים "שהכל נהיה בדברו" משום שלא ניכר ממה מורכב. אולם מבחינה זו גם שוקולד לא ניכר ממה עשוי אלא שצבעו כזה, אם כן - מה ההבדל? כמו כן, מתוך תשובה ב"ילקוט יוסף" הבנתי שעל שוקולד מברכים "שהכל". האם הרב חולק עליו?
תשובה: דיו עיקר וטפל אינו רק בכמות אלא בחשיבות. בשוקולד עיקר המאכל הוא פולי הקקאו, ולא שאר הדברים שמוסיפים לו. וידוע שאת פולי הקקאו אוכלים רק בצורה זו, מה שאין כן בבמבה, שאי-אפשר לדעת כלל האם זה מתירס, בוטנים או דבר אחר. השוקולד ברור שעשוי רק מפולי קקאו. הרב משה פיינשטין באמת סובר ששוקולד ברכתו שהכל, אבל הרב שלמה זלמן אויערבך פסק בספרו "מנחת שלמה" שעל שוקולד מברכים "בורא פרי העץ". ברכתו של שוקולד לבן. ברכת הבמבה - הרב אריאל.
שאלה: אחריות על כדור: שיחקנו בכדורסל ואחד מהחברים לקח אחריות על הכדור. אחד הילדים זרק את הכדור לסל והכדור התפנצ ר. מי חייב לשלם את הכדור: זה שזרק לסל, או זה שהיה אחראי עליו?
תשובה: מי שמשאיל כדור לחבר שלו, יודע שהוא ישחק בכדור עם עוד חברים, מפני שכך הדרך לשחק בכדור. לכן צריך לשאול מישהו שבקי קצת בכדורסל, האם זה סביר שהכדור יתפוצץ בגלל זריקה לסל (אולי זה תלוי בטיב הכדור, או אם הכדור חדש או ישן). אם זה דבר שהיה יכול להיות גם אם בעל הכדור היה משחק בו, הרי זה נחשב ל"מתה מחמת מלאכה", והשואל פטור. אם זה לא אמור לקרות, השואל חייב לבעל הכדור, והזורק חייב לשואל.
שאלה: בעיות בצבא בשבת: נתקלתי לאחרונה בכמה בעיות ואשמח אם תוכל לעזור לי. כחלק מתפקידי אני מתאמת ביקורים לחיילים בשבת, דבר נוסף הם שבתות במסגרת התפקיד- כרוכה בלענות לטלפונים, ישנם טלפונים רבים שלא כרוכים בפיקוח נפש האם מותר לי לענות לטלפונים אם יש אפשרות שהאדם האחר שאינו שומר תורה ומצוות, יענה?
תשובה: המבחן שלך קשה ועליך לעמוד בו בכבוד. ועלייך להתחמק מלתאם ביקורים בשבת בכלא. כמו"כ אין לענות בשבת על טלפונים לא חיוניים עלייך להסביר לממונים לעיך שלפי הורואת הפיקוד העליון אין לחלל שבת אלא למטרות מבצעיות ושלא יטילו עליך מטלות הנוגדות את מצפונך ואת הוראות הצבא. אין ברירה אלא שבשבת לא תשרתי בנושא בעייתי מבחינתך.
שאלה: הוראות הרבנים בנושא סירוב פקודה: כידוע פורסם בשם הראשל"צ הגר"מ אליהו שליט"א (והדברים מוקלטים) שאין לסרב פקודה, אלא לפנות ולבכות או לבכות בלבד. מכל מקום, האם לאור הנ"ל יש לסרב בדוקא (ובכך להשמע לרב שפירא שליט"א) ולהראות שחוקי התורה קודמים לחוקי המדינה או שאין זה משנה והעיקר הוא פשוט לא לבצע?
תשובה: לפני שבוע פורסם בבשבע כרוז של עשרות רבנים שבו הדרכה ברורה איך לנהוג. ואני ממליץ לנהוג על פי אותו הכרוז שעליו גם אני חתמתי עם כל הרבנים בכרוז. הרוח של הדברים היא על פי מה שקלטנו בבית מדרשו של מו"ר הרב צבי יהודה זצ"ל, ועל פי הדרכתו של מו"ר הרב שפירא שליט"א.
שאלה: לשון הרע והלכות צבור: אני לומדת קורס ניהול חינוכי. 1. במסגרת הקורס אנו נוסעות לבתי ספר לראות את דרך הניהול של המנהל. בשבוע שלאחר מכן אנו דנות ביתרונות והחסרונות ולומדות מכך. האם יש בכך משום לשון הרע? 2. בביקור האחרון ראינו בי"ס מפותח מאד, עם מנהל המשקיע מאד בשיטות עבודה, תכניות ותהליכים. לא ראינו כיצד הוא מתיחס למורים.המנהל גם הציג בפנינו את תיקי התיעוד של ביה"ס בכל מיני נושאים. הוא אף איפשר למורה שלנו לקחת כל דף שירצה. המורה לקח דף מקלסר שאף אחת מאיתנו לא ראתה. זהו דף שהמנהל שלח למורים בנושא בעיות משמעת של מוריו. דף שכלל הוראות למורים כי יש להגיע בזמן לשעורים, להתפלל עם התלמידים, ועוד. דף שדרכו ניתן לראות הרבה מבעיות ביה"ס. בשבוע שלאחר מכן חילק לנו המורה את הדף ללא שם ביה"ס. כמובן שהסקנו שזהו בי"ס עם הרבה בעיות. לבסוף אמר לנו המורה באיזה בי"ס מדובר, וכמובן שביקש שהדבר ישאר רק במסגרת הכיתה. מהשילוב של הביקור בבית הספר והמכתב - למדנו את המורכבות שבמלאכת הניהול. אוסיף כי הקורס בנוי על ניתוח אירועים. הפעם, לאחר הצגת "המכתב" נאמר לנו מיהו המנהל, על מנת שנוכל להתדיין על המכתב ברמה גבוהה יותר לאחר ביקורינו באותו מוסד בצורה יסודית. האם יש באירוע זה משום לשון הרע? 3. לאחר שאמר לנו המורה באיזה בי"ס מדובר, אחת הבנות אמרה בקול רם למורה כי איך יתכן הרי זהו לשון הרע. היא הדגישה זאת פעמיים. האם יש בכך משום הלבנת פני המורה?
תשובה: 1. כל מה שנצרך לשם לימוד מותר לדבר עליו והוא בגדר לשון הרע לתועלת, שלא נחשב כלשון הרע. 2. יש להיזהר מלמר את שם המוסד או המנהלים. אם אין לכך צורך לימודי והוא נאמר רק לסקרנות וכדו'. 3. במקום שמישהו חושב שהמורה או מעביר הקורס עשה דבר שלא לפי ההלכה ראוי להעיר לו. אולם אסור להעיר לו בפני אחרים. על כך נאמר "ולא תישא עליו חטא". יש לעשות זאת בצינעא. וניתן לעשות זאת על ידי מכתב. כאן יש לשקול את תועלת הענין האם עדיף לכתוב זאת בעילום שם או מכתב שיש בו זיהוי שם. בכל אופן כדאי לכתוב את ההערה לא בצורה החלטית ושופטת אלא בדרך של מחשבה ועיצה. בהצלחה.
שאלה: מנהגי אבלות: אמי נפטרה ביום ג כט בסיון, אבי נפטר לפני 11 שנה. האם ביזכור הקרוב בשבועות אני צריך להזכיר גם את אימי או רק את אבי. (אמרו לי אחרי מותו כי בשנה הראשונה לא אומרים יזכור)
תשובה: אמנם יש הנוהגים שלא לומר יזכור בשנה הראשונה, אולם אם אתה כבר נמצא בבית הכנסת ואומר יזכור על אביך, תאמר גם על אמך.
שאלה: אם לבת מותר ללבוש חולצה כתומה?: האם יש בעיית צניעות לאשה ללבוש חולצה כתומה (כתמיכה בגוש קטיף), שכן זהו צבע בולט?
תשובה: בהלכה מוזכר שלא תלבש צבע אדום, ויכול להיות שהכוונה גם לכתום. לכן, אם היא תלבש אותה רק בהפגנות וכהבעת עמדה, אני חושב שזה מותר. לתשובת הרב זלמן מלמד.
שאלה: הפשרת חלה בשתי עיסות: אם אני מכין שני סוגי לחם, ולצורך כך עושה שתי עיסות נפרדות בשתי קערות, אך שניהם מקמח חיטה. האם שתי העיסות מצטרפות יחד לשעור הפרשה (כל עיסה היא פחות מהנצרך לברכה, וביחד הן יותר מקילו שש מאות).
תשובה: אם הטעמים אינם שונים (כגון לחם מתוק ולחם מלוח) הם מצטרפים.
שאלה: חזרה בתשובה מול בית: אני בן 25 מת"א, גדלתי בבית חילוני והתחלתי לחזור בתשובה לפני 5 חודשים, אני שומר שבת, הכשרתי את המטבח (בעזרתכם), מתפלל 3 פעמים ביום, ולומד תורה קבוע בימי חמישי. להורים שלי קשה מאוד לקבל את השינוי שחל בי, אני רוצה מצד אחד לקיים מצוות כיבוד הורים ומצד שני לחזור בתשובה, קראתי בקיצור שולחן ערוך שעול מצוות קודם לכיבוד הורים, אבל הייתי רוצה לעשות זאת תוך שמירה על בית - האם לדעתך אני מתקדם מידי? האם עדיף לקחת את הזמן ולשמור על בית או (כמו שהייתי מאוד רוצה) להמשיך ללמוד ולהתקדם ולקבל עליי עוד מצוות חשובות שאיני יודע כלל כל קיומם?
תשובה: הרצון שלך לשמור על בית וגם להתקדם בקיום מצוות הוא נכון. אפשר גם להתקדם בשמירת מצות בלי לפגוע ב הבית. אלא אם כן ההורים מתנגדים לעצם הרצון שלך לשוב בתשובה. בדרך כלל מי שחוזר בתשובה היחס שלו להורים משתפר והם לבסוף שמחים על השינוי והרבה פעמים גם הם מתקרבים לתורה בעצמם. אם תרצה אני אוכל להציע לך משפחה בתל אביב שתשמח להדריך אותך איך להתקדם וגם לשמור על בית עם ההורים.
שאלה: שינוי חום תנור ביום טוב: בתנור שלנו שני תאי אפיה מופרדים. בשבועות אנו אוכלים מאכלי חלב בערב ומאכלי בשר בבוקר. בשני המקרים אנו צריכים לבשל אוכל לצורך זה בתנור. שאלה: האם מותר בערב לאחר שתא התנור החלבי כבה (ע"י שעון שבת) לשנות את מצב כפתורי התנור כך שלמחרת בבוקר ידלק תא התנור הבשרי?
תשובה: אומנם זו גרמא אולם גם גרמא אסורה.
שאלה: חופה לפני השקיעה: כאשר קובעים חופה לפני השקיעה (וכך גם רושמים בכתובה את היום הקודם) - מה צריך להיות לפני השקיעה - החתימה על הכתובה, הקניין, מעשה הקידושין, הכניסה לחופה, שבע ברכות או הכל ביחד (לסיים את כל החופה לפני השקיעה)?
תשובה: הקידושין צריכים להסתיים לפני השקיעה.
שאלה: קונסרבטיביים: האם הם עוברים על אחד משלושה עשר עקרי האמונה? אם כן איזה?
תשובה: אינני בקי בעיקרי אמונתם וגם בקרב קהילה זו יש מחלוקות לגבי הריחוק מהמקור. מ"מ בעיקר שזו התורה לא תהיה מוחלפת הם שוגים. הרב רואי מרגלית.
שאלה: פעילות התנדבותית מעורבת ב"עזרא": כשמגיעים לכיתה ט בתנועת עזרא עוברים מחבריא ב לג שנקראת גם "חג"ס"- חבריא ג סניפית. עד כיתה ט הפעילות נעשית בנפרד לגמרי, כלומר אין קשר כלל עם הבנות. אחד השינויים שחלים כשנכנסים לחג"ס הוא שמתחילים להפעיל פעילות התנדבותית קבועה. הנהלת העזרא דוחפת להפעיל את הפעילות במעורב בנים ובנות. שזה דורש ישיבות צוות של חברי הגרעין אחת לשבוע שבועיים, הרבה פעמים טלפונים כדי לסגור כל מיני פרטים, ועצם הפעילות עצמה שדורשת עבודה מעורבת. בסניף שלנו מדובר בחבר ה ברמה דתית גבוהה מאד שאין להם שום קשר עם בנות. ואף ב"ה מתרחקים מכך מאד. השאלה שלי היא האם לא עדיף להפעיל פעילות התנדבותית מעין זו בנפרד?? שהרי רבים הקלקולים שיכולים להגרם מזה, ולצערנו כבר קרו מקרים בשנים האחרונות של חבר ה בסניפנו שפיתחו קשרים עם בנות וירדו ברמתם הרוחנית בעקבות הפעילות. אני לא אומר לא לעשות כלום כי זה ברור שלא טוב, אלא לעשות פעילות בנפרד.
תשובה: בכדי לענות הלכה למעשה צריך להכיר את המציאות. לכן רק מי שמכיר את המציאות בסניף יכול לתת הוראה למעשה. למרות שאתה מתאר את המציאות, יתכן שזה רק הניתוח כפי ראות עינך אולם אחר ינתח את המציאות אחרת. בכל אופן, אם המציאות כפי מה שאתה מתאר יש עדיפות שהפעילות תעשה בנפרד. בכל אופן היתי מחלק בין סוגי פעיליות וקשרים שנוצרים בין בנים לבנות. הכלל הוא שכל פעילות שהיא באופי שיש בו קלות ראש והתקרבות סתמית בין בנים לבנות אסורה. לעומת זאת כל פעילות שהיא ענינית ונועדה לשם הבאת תועלת מעשית וכדומה ונעשית ברצינות ועניניות ובלי "צחוקים" וכדו' היא מותרת. לכן פעיליות שיש בהם קלות ראש יש להימנע מהם. ישיבות ענייניות הנוגעות לאירגון הסעות, תכנון פעילות וכד' ניתן להתיר. בכל מקרה יש להקפיד שבן לא יפעל לבד עם בנות. עשו חייל והרבו בפעילות ברוכה.
שאלה: ברכה לכלה לפני החופה: האם ישנו חיוב הלכתי לכלה לומר ברכה לפני כניסתה לחופה או שזה רק מנהג? אם זה רק מנהג, האם במדה והכלה לא רוצה לברך, ניתן לוותר על מנהג זה?
תשובה: ברכת כלה הינו מנהג בלבד, ואם אינה רוצה בזה, רשאית היא לוותר עליו.